તબીબના મકાનમાંથી ચોરીનો આરોપ મૂકીને મહિલા પીએસઆઇએ ઝૂડી નાખી
રવિવાર, ડિસેમ્બર 16 2018, 21:13 Hrs(IST)
નવગુજરાત સમય | Publish Date: Jul 28 2018 5:34PM
વડોદરાના સરકારી હોસ્પીટલમાં ફરજ બજાવતા તથા ગોરવા વિસ્તારમાં ખાનગી પ્રેક્ટિસ કરતાં તબીબના ઘરમાં રસોઇ બનાવવા આવતી મહિલા પર ચોરીનો આરોપ મૂકીને મહિલા પોલીસ સબ ઇન્સ્પેક્ટરે ઝૂડી નાંખી હોવાની ઘટનાએ ભારે હોબાળો મચાવ્યો છે. ચોરી બાબતે કોઇ જ ફરીયાદ પણ થઇ નહી હોવા છતાં તપાસમાં આક્રમક બનેલી મહિલા અધિકારી સહિતની ટીમ પર થયેલા આરોપના પગલે પોલીસ શંકાના દાયરામાં આવી ગઇ છે. અલબત્ત, પોલીસના આ નિર્દય વલણની સામે આ વિસ્તારમાં ભારે રોષ ફેલાઇ ગયો છે.
વડોદરાના ગોત્રી હોસ્પીટલમાં નાના બાળકના નિષ્ણાંત તરીકે ફરજ બજાવતા ડો. લલિત નૈનેવાલના ઘરમાં બુધવારે બંગડીઓની ચોરી થઇ હતી. ગોત્રી રોડ પર રાજેશ ટાવર વિસ્તારમાં ખાનગી હોસ્પીટલ ધરાવતા આ તબીબનું મકાન તેમના હોસ્પીટના ઉપરના ભાગે જ આવેલુ છે. તેમાં થયેલી ચોરી અંગે તેમના નિવાસસ્થાને જ રસોઇ બનાવવા જતાં ગોરવા વિસ્તારમાં રીટાબેન બ્રહ્મભટ્ટ પર આરોપ લગાવ્યો હતો.
રીટાબેનના ભાણેજ આયુષના જણાવ્યા અનુસાર ગત બુધવારે મામી રીટાબેનન રસોઇ બનાવવા ગયા હતા. તે દિવસે રાત્રે ડોક્ટર ઘરે આવીને સૂઇ ગયા હતા. ડોક્ટર સૂઇ ગયા બાદ રીટાબેન રસોઇ બનાવીને ઘરે આવી ગયા હતા. ત્યાર પછી બીજા દીવસે ગુરૂવારે સવારે ડોક્ટર અને તેમની પત્ની રીટાબેનના ઘરે આવ્યા હતા. જ્યાં તેઓએ મારા મામી ઉપર સોનાની બંગડીની ચોરીનો આરોપ મુક્યો હતો. જેના પગલે થોડી રકઝક પણ થઇ હતી. એક તબક્કે તો રીટાબેનના ઘરની તિજોરીમાં તપાસ કરી હતી. પરંતુ, તેઓને કંઇ મળી આવ્યું ન હતું.
દરમિયાન આજે શનીવારે સવારે ગોરવા પોલીસ મથકમાંથી રીટાબેનને ફોન આવ્યો હતો. ગોરવા પોલીસ મથકના મહિલા પી.એસ.આઇ. સ્મીતા વસાવાએ બોલાવ્યા હતા. રીટાબેન પોલીસ સ્ટેશનમાં પહોંચતાની સાથે પોલીસ અધિકારીએ તેઓને ચાર લાફા મારી ડોક્ટરની બંગડી અંગે પૂછતાછ કરી હતી. રીટાબેને પોતે ચોરી કરી ન હોવાનું જણાવતા મહિલા પી.એસ.આઇ. તેઓને બીજા રૂમમાં લઇ ગયા હતા. આ રૂમમાં દંડાથી માર મારી ચોરીની કબુલાત કરાવવા પ્રયાસ કર્યો હતો. મહિલા પી.એસ.આઇ. સ્વાતી વસાવાએ રીટાબેનને થાપાના ભાગે સંખ્યાબંધ દંડાના ફટકાના માર્યા હતા. જેના પગલે તેઓ પોલીસ મથકમાં જ બેભાન થઇ ગયા હતા.
જેના પગલે પોલીસ મથકમાં પણ સન્નાટો મચી ગયો હતો. રીટાબેનની સાથે ગયેલા તેમના બહેન તથા પતિએ પોલીસના આ વલણનો વિરોધ કરતાં તરત જ પોલીસ અધિકારીઓએ તેમને સમજાવવાનો પ્રયાસ કર્યો હતો. રીટાબેનને તમે ઘેર લઇ જાવો હવે કાંઇ થશે નહી. તેમ કહીને તેઓને પોલીસ મથકેથી વિદાય કર્યા હતા હોવાનો આયુષે આરોપ લગાવ્યો હતો.
રીટાબેનને તાત્કાલીક ગોત્રી હોસ્પિટલમાં સારવાર માટે ખસેડવામાં આવ્યા હતા. જ્યાં તેઓની તબીયત નાજૂક હોવાનું તેમના પરીવારજનોએ જણાવ્યુ હતુ. આ અંગેની ગોરવા વિસ્તારમા વાયુવેગે વાતો ફેલાતા આ વિસ્તારમાં ટોળેટોળા એકઠા થઇ ગયા હતા. તેઓએ આ ઘટના અંગે જવાબદાર અધિકારી સામે પગલા ભરવાની માંગણી કરી હતી.